Szám: 1-9/2019. 2. sz. napirendi pont

**Előterjesztés**

Zalaszentgrót Város Önkormányzata Képviselő-testületének

2019. július 25-i rendes, nyilvános ülésére

**Tárgy:** A Szervezeti és Működési Szabályzatról szóló 25/2014. (XI. 28.) önkormányzati rendelet módosítása

**Tisztelt Képviselő-testület!**

Zalaszentgrót Város Önkormányzata Képviselő-testületének jelenleg hatályos Szervezeti és Működési Szabályzatát (a továbbiakban: SZMSZ) a 25/2014. (XI. 28.) önkormányzati rendelet tartalmazza.

Tekintettel az önkormányzati képviselők általános választásának évére, a Miniszterelnökség Közszolgálatért Felelős Államtitkára ellenőrzési munkatervében meghatározott célvizsgálat keretében a Zala Megyei kormányhivatal a megye számos egyéb önkormányzata mellett megvizsgálta Zalaszentgrót Város Önkormányzatának SZMSZ-ét is.

A Kormányhivatal a vizsgálatot követően szakmai segítségnyújtás keretében az alábbi - az önkormányzati működést érdemben nem befolyásoló - pontatlanságokra hívta fel a figyelmünket, és kérte a szükséges intézkedések megtételét.

- A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 53. § (1) bekezdésének d) pontja értelmében a képviselő-testület a szervezeti és működési szabályzatról szóló rendeletben rendelkezik az önkormányzati képviselőkre vonatkozó magatartási szabályokról, az ülés rendjének fenntartásáról és az annak érdekében hozható intézkedésekről.

Hatályos SZMSZ-ünk - hasonlóan a képviselői jogokhoz és kötelezettségekhez - az utóbbi kettő kérdéskört részletesen szabályozza, a képviselőkre vonatkozó magatartási szabályok azonban csak áttételesen szerepelnek benne. Indokolt ezért a legalapvetőbb képviselői magatartási szabályokat külön rendelkezés formájában az SZMSZ-be építeni.

- Az Mötv. 68. § (2) bekezdése értelmében amennyiben a képviselő-testület - határozatképtelenség vagy határozathozatal hiánya miatt - két egymást követő alkalommal ugyanazon ügyben nem hozott döntést, a polgármester a szervezeti és működési szabályzatban meghatározott ügyben - a 42. §-ban meghatározott ügyek kivételével - döntést hozhat. A polgármester a döntésről a képviselő-testületet a következő ülésen tájékoztatja.

A fenti jellegű döntéshozatal településünkön soha nem volt jellemző, ezért - csakúgy, mint a legtöbb települési önkormányzat - mi sem rendelkeztünk erről az SZMSZ-ben. Tekintettel azonban arra, hogy a törvényességi felügyeleti szerv indítványozta, szükséges egy ilyetén rendelkezés kimondása az SZMSZ-ben. Álláspontom szerint ugyanakkor az önkormányzati feladatok sokrétűsége miatt nem lehetséges egyes ügycsoportok tételes kiemelése, ezért javaslom egy általános, a legfajsúlyosabb ügyek vonatkozásában a törvényi korlátozás alapján amúgy is kizárt felhatalmazás biztosítását.

- Végezetül a jogszabály-szerkesztéssel kapcsolatos előírásoknak való megfelelés körében a Kormányhivatal megállapította, hogy az SZMSZ bevezető része nem a maradéktalanul helyes jogszabályi hivatkozásokat tartalmazza. A jogalkotásról szóló 2010. évi CXXX. törvény a legutóbbi módosítását követően önkormányzati rendelet esetén immár megengedi a bevezető rész módosítását, így ezen hiányosság is kiküszöbölhető a jelen napirendi pont keretében.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítása igazodik a központi jogszabályokhoz. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendelet módosítását a helyi rendeleti szabályozás központi szabályozáshoz igazítása teszi indokolttá. A helyi rendeleti szabályozás központi jogszabályokhoz igazításának elmaradása esetén a helyi rendeleti szabályozás és a központi jogszabály közti összhang hiánya okán törvénysértő állapot keletkezne.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

A rendeletmódosításnak jelentős társadalmi, gazdasági vagy költségvetési hatása, környezeti és egészségi következménye, adminisztratív terheket befolyásoló hatása nem mutatható ki, illetve technikai jellegűnek minősül, ezért indokolását a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 21. § (2) bekezdése alapján nem szükséges közzétenni.

A fentiek alapján javaslom Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendeletének módosítását.

A Pénzügyi és Ügyrendi Bizottság az előterjesztést a 2019. július 18-i ülésén megtárgyalta, a 30/2019. (VII. 18.) számú határozatával elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, és az 1. számú mellékletként csatolt módosító rendelettervezetet elfogadni.

**Zalaszentgrót**, 2019. június 02.

**Baracskai József**

polgármester

Az előterjesztés a törvényességi előírásoknak megfelel.

**Dr. Simon Beáta**

jegyző

1. számú melléklet

**Zalaszentgrót Város Önkormányzata Képviselő-testületének**

**...../2019. (VII. ...) önkormányzati rendelete**

**a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról**

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, valamint az Alaptörvény 32. cikk (1) bekezdésének a) és d) pontjában és a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében meghatározott feladatkörében eljárva a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról a következőket rendeli el:

**1. §**

A Szervezeti és Működési Szabályzatról szóló 25/2014. (XI. 28.) önkormányzati rendelet (a továbbiakban: SZMSZ) bevezető része helyébe a következő rendelkezés lép:

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, valamint az Alaptörvény 32. cikk (1) bekezdésének a) és d) pontjában és a Magyarország helyi önkormányzatairól szóló 2011. évi CLXXXIX. törvény 53. § (1) bekezdésében meghatározott feladatkörében eljárva a Szervezeti és Működési Szabályzatáról a következőket rendeli el:

**2. §**

Az SZMSZ39. § (3) bekezdése a következő j)-l) pontokkal egészül ki:

39. § (3) bekezdés

j) a közéleti tevékenység végzésére és a választók bizalmára méltó magatartást tanúsítani,

k) az ülések során az ülés méltóságához nem illő, a képviselő-testület tekintélyét vagy másokat sértő kijelentések tételétől és kifejezések használatától tartózkodni,

l) a tanácskozás rendjére és a szavazásra vonatkozó szabályokat, valamint a hozzászólásra rendelkezésre álló időkeretet tiszteletben tartani.

**3. §**

Az SZMSZ54. §-a következő (6) bekezdéssel egészül ki:

54. §

(6) Amennyiben a képviselő-testület - határozatképtelenség vagy határozathozatal hiánya miatt - két egymást követő alkalommal ugyanazon ügyben nem hozott döntést, a polgármester a képviselő-testület törvényben át nem ruházható hatásköreként meghatározott ügyek kivételével minden más ügyben döntést hozhat. A polgármester a döntéséről a következő ülésen tájékoztatja a képviselő-testületet.

**4. §**

E rendelet a kihirdetését követő napon lép hatályba és a hatályba lépését követő napon hatályát veszti.

**Baracskai József**  **Dr. Simon Beáta**

polgármester jegyző

A rendelet 2019. július … napján kihirdetésre került.

**Dr. Simon Beáta**

jegyző