Szám: 1-9/2019. 10. sz. napirendi pont

**Előterjesztés**

**Zalaszentgrót Város Önkormányzat Képviselő-testületének**

**2019. július 25-i rendes, nyilvános ülésére**

**Tárgy:** Beszámoló a Zalaszentgrót-Tekenye Szennyvízkezelési Önkormányzati Társulás 2018. évi tevékenységéről

**Tisztelt Képviselő-testület!**

A Zalaszentgrót-Tekenye Szennyvízkezelési Önkormányzati Társulás, mint jogi személyiséggel rendelkező önkormányzati társulás működésének alapvető szabályait a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) határozza meg.

A Zalaszentgrót-Tekenye Szennyvízkezelési Önkormányzati Társulást Zalaszentgrót Város Önkormányzata, valamint Tekenye Község Önkormányzata 2012. augusztus 1-jén hozta létre a Környezet és Energia Operatív Program KEOP-1.2.0/09-11 program megvalósítása érdekében. Bár a projekt támogatás hiányában nem valósult meg, az Mötv. – a társulások társulási megállapodásának kötelező tartalmi elemeit rögzítő – 93. §-ának 14. pontjában előírja a társulás működéséről szóló beszámolási kötelezettséget, amelynek évente legalább egy alkalommal eleget kell tenni.

Erre tekintettel a Társulás hatályos társulási megállapodásának X. fejezete akként rendelkezik, hogy a polgármester évente legalább egy alkalommal a beszámol a képviselő-testületnek a Társulás tevékenységéről, pénzügyi helyzetéről, valamint a társulási cél megvalósulásáról.

Sarkalatos kritérium, hogy az önkormányzat a tagságával érintett önkormányzati társulások működéséről megalapozott és átfogó képet kapjon, az esetleges beavatkozást igénylő kérdésekről időben tudomást szerezzen.

A fent hivatkozott jogszabályi, valamint a társulási megállapodásban rögzített előírás alapján elkészítésre került a Társulás 2018. évi tevékenységéről szóló beszámoló, amely jelen előterjesztés 1. számú mellékletét képezi.

A Gazdasági és Városfejlesztő Bizottság az előterjesztést a 2019. július 18-i ülésen megtárgyalta és a 42/2019. (VII. 18.) számú határozatával javasolja Zalaszentgrót Város Önkormányzat Képviselő-testületének a határozati javaslat elfogadását.

Kérem, a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni.

**Határozati javaslat:**

Zalaszentgrót Város Önkormányzatának Képviselő-testülete a Zalaszentgrót-Tekenye Szennyvízkezelési Önkormányzati Társulás 2018. évi tevékenységéről szóló beszámolót az előterjesztés 1. számú melléklete szerinti tartalommal elfogadja.

A Képviselő-testület felkéri a jegyzőt, hogy a döntésről a határozati kivonat egy példányának megküldésével a Zalaszentgrót-Tekenye Szennyvízkezelési Társulást értesíteni szíveskedjen.

Határidő: 2019. július 31.

Felelős**:** Baracskai József polgármester

Dr. Simon Beáta jegyző

**Zalaszentgrót**, 2019. július 15.

**Baracskai József**

polgármester

A határozati javaslat a törvényességi előírásoknak megfelel.

**Dr. Simon Beáta**

jegyző

1. számú melléklet

**Beszámoló**

**a Zalaszentgrót-Tekenye Szennyvízkezelési Önkormányzati Társulás**

**2018. évi tevékenységéről**

Zalaszentgrót Város Önkormányzata és Tekenye Község Önkormányzata 2012. augusztus 1-jén Tekenye község teljes területén, Zalaszentgrót város zalakoppányi településrészén, valamint Zalaszentgróton az Alkotmány utcában, az Október 23. utcában, valamint a Gyár utca végén kiépítendő szennyvízvezeték építésére létrehozta a Zalaszentgrót-Tekenye Szennyvízkezelési Önkormányzati Társulást (a továbbiakban: Társulás).

A projekt megvalósítására beadott pályázat nem nyert támogatást, így 2018. évben csak a jogszabályok által előírt kötelezettségek érdekében ült össze Társulás döntéshozó szerve, a Társulási Tanács.

A Társulási Tanács Zalaszentgrót Város Önkormányzata, valamint Tekenye Község Önkormányzata által delegált tagokból áll, mindkét település 3-3 főt delegálásával biztosítja a Társulási Tanács működését. 2018. évben az alábbi összetételben működött a Társulási Tanács:

- Takács Tibor elnök

- Sinka Imréné alelnök

- Baracskai József tag

- Dézsenyi Melinda Mária tag

- Mazzag Zoltán tag

- Tarsoly Róbert tag

A Társulási Tanács üléseinek helyszínéül minden esetben a Zalaszentgróti Közös Önkormányzati Hivatal Tanácsterme szolgált. A Társulási Tanács ülése valamennyi esetben határozatképes volt, határozatképtelenség miatt a Társulási Tanács ülésének elhalasztására nem került sor.

2018. évben a Társulási Tanács a jogszabályi előírások által determinált napirendeket tárgyalta:

1. Zalaszentgrót-Tekenye Szennyvízkezelési Önkormányzati Társulás 2018. évi költségvetésének elfogadása,
2. A Zalaszentgrót-Tekenye Szennyvízkezelési Önkormányzati Társulás 2017. évi költségvetésének végrehajtásáról és a 2017. évi költségvetési maradványának elfogadásáról szóló beszámoló elfogadása,
3. A Zalaszentgrót-Tekenye Szennyvízkezelési Önkormányzati Társulás 2018. évi költségvetésének módosítása,
4. A Zalaszentgrót-Zalakoppány és Tekenye Csatornamű Viziközmű Társulat pénzügyi helyzete,
5. Rendelkezés a Zalaszentgrót-Tekenye Szennyvízkezelési ÖnkormányzatiTársulás 2019. évi átmeneti gazdálkodásáról.

A Társulás 2018. évben sem foglalkoztatott munkavállalót, a Társulás operatív működésével kapcsolatos feladatokat a Zalaszentgróti Közös Önkormányzati Hivatalban foglalkoztatott köztisztviselők látták el.

A KEOP-1.2.0/09-11 projekt megvalósítása érdekében Zalaszentgrót-Zalakoppány és Tekenye Csatornamű Víziközmű Társulat alakult 2013. január 11-én 474 taggal. A pályázathoz szükséges önerő biztosítására a tagok egy része OTP lakástakarékpénztári szerződést kötött, illetve érdekeltségi hozzájárulás befizetése történt egy összegben 38 fő részéről. Egyösszegű befizetéssel 6.839.140 Ft összeg gyűlt össze.

A Társulás célkitűzése nem valósult meg, mivel a beadott KEOP pályázat nem nyert támogatást.

A projekt megvalósíthatóságának bizonytalansága miatt a Víziközmű Társulat tagjainak nagy része nem fizette az LTP havi részleteit, illetve a szerződés felbontását kérelmezte. Az alulírott időpontig 4 fő híján valamennyi tag részére megtörtént a visszafizetés, ugyanakkor a fennmaradó 4 fő közül már 2 fő kérelmezte az összeg visszafizetését. A számlavezetési díj, a befizetések visszautalásának költsége és a könyvelési díj jelentős költséget eredményezett. A bankköltség kb. 3.000,-Ft/hó, a könyvelési díj nettó 7.000,-Ft/hó, azaz összességében évi bruttó 142.680,- Ft kiadást jelent. A 2019. május 31-i bankszámlakivonat szerint a Víziközmű Társulat számláján 1.320.031,- Ft van, ami annak köszönhető, hogy Zalaszentgrót Város Önkormányzata és Tekenye Község Önkormányzata részéről 650-650.000,-Ft támogatás került átutalásra 2019. május 30-án. Minthogy a Víziközmű Társulat fenntartása érdemi tevékenység hiányában kizárólag költségeket eredményez, amely hosszútávon hiányhoz vezetett, a Víziközmű Társulat fenntartása okafogyottá vált. Erre való tekintettel a Víziközmű Társulat közgyűlése az 1/2019. (III. 19.) közgyűlési határozatában a Víziközmű Társulat jogutód nélküli megszüntetése mellett döntött, amelynek végrehajtásával kapcsolatos feladatokkal a KONTATRADE Bt.-t (székhely: 8790 Zalaszentgrót, Kinizsi tér 5.) bízta meg.

Emellett egy, a jelenlegi pályázati időszakban kiírásra került pályázat jelentősen javíthatja az érintett 2000 lakosegyenérték terhelést meghaladó kibocsátású szennyvízelvezetési agglomeráció megfelelő szennyvízkezelésének feltételeit. Jelenleg a Zalavíz Zrt. koordinálja az új projektet.

A projekt fő műszaki tartalma: meglévő szennyvíztelep felújítása, fejlesztése, Zalaszentgrót városban (három utca és Zalakoppány) csatornaépítések, Tekenye község teljeskörű csatornázása, illetőleg Türje település csatlakoztatása a zalaszentgróti szennyvíztelephez. Ezen kívül a projektben szerepeltetnek még rekonstrukciós munkákat a meglévő rendszeren, valamint eszközbeszerzést.

Korábbi egyeztetéseknek megfelelően a Zalavíz Zrt. megrendelése alapján elkészítették a jelenlegi szennyvíz agglomeráció kibővítésének terveit, mely tartalmazza Tekenye és Türje települések csatlakozását a rendszerhez. Szombathelyen a Területi Vízgazdálkodási Tanács kiadta a hozzájárulást az agglomeráció tervezett bővítéséhez. Ezt követően az Országos Vízügy Főigazgatósághoz nyújtották be a terveket, amely az engedélyt kiadta, azt követően került az ügy automatikusan átküldésre a Belügyminisztériumhoz. A Belügyminisztérium 2017. évben engedélyezte az agglomeráció bővítést, mely döntően a Területi Vízgazdálkodási Tanács, illetve az Országos Vízügy Főigazgatóság szakmai engedélyét vette alapul.

A Belügyminisztérium engedélyének kiadása után a megvalósítást illetően a Zalavíz Zrt. igénybejelentést nyújtott be a KEHOP pályázati konstrukcióban történő (100 %-os) támogatásra a Nemzeti Fejlesztési Minisztérium és a projekt lebonyolító szervezet, a Nemzeti Fejlesztési Programiroda felé. Az igényelt forráskeret: nettó 1,869 milliárd Ft. A projekt nevesítése és a keretösszeg jóváhagyása kormányhatározatban, az Éves Fejlesztési Keretben kerül megállapításra. Az Éves Fejlesztési Keret kiadása, módosítása általában negyedévente történik. A Környezeti és Energiahatékonysági Operatív Program éves fejlesztési keretének megállapításáról szóló 1084/2016. (II. 29.) Korm. határozat 2019. május 15-én hatályba lépett módosításával bekerült a Korm. határozat 2. mellékletében a Környezeti és Energiahatékonysági Operatív Program nevesített kiemelt projektjei közé a KEHOP-2.2.2. azonosítószámú, Zalaszentgrót központú agglomeráció szennyvízelvezetése és -tisztítása c. projekt.

Ugyanakkor 2017. év vége óta semmi változás nem történt a projekt előrehaladásban. Megoldást kizárólag az jelenhet, ha a 1084/2016. (II. 29.) Korm. határozat módosításakor nevesítik a projektet költségkeret biztosítása mellett az Éves Fejlesztési Keretben. A Zalavíz Zrt. eljuttatta az igénybejelentést az illetékesekhez. Az időközben megszűnt Nemzeti Fejlesztési Minisztériumtól az Innovációs és Technológiai Minisztérium vette át a feladatokat, a Nemzeti Fejlesztési Programiroda bevonásával.

A projektek finanszírozása jelenleg 100 % KEHOP támogatás keretében történhet, plusz a fennmaradó önerőt a Magyar Állam biztosítja.

Megvalósítás szakaszai:

1. szakasz: projekt előkészítés a támogatási szerződés megkötéséig
2. szakasz: tendereztetés, mérnök, vállalkozó kiválasztása, kivitelezés, próbaüzem, műszaki átadás-átvétel, üzembe helyezés.

Kérem a T. Képviselő-testületet, hogy a Társulás 2018. évi tevékenységéről szóló beszámolót elfogadni szíveskedjen.

**Zalaszentgrót**, 2019. június 15.

**Takács Tibor**

Társulási Tanács elnöke