Szám: 1-9/2019.

6. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2019. július 25-i rendes, nyilvános ülésére**

**Tárgy:** Döntés a Szentgrót Termálfürdő és Szabadidőközpontban tervezett fejlesztésekről és felújításokról

**Tisztelt Képviselő-testület!**

Közismert a képviselő-testület tagjai számára, hogy a Szent Gróth Termálfürdő és Szabadidőközpont üzemeltetését 2017. május 1. napjától 2027. április 30-ig tartó határozott időtartamig bérleti-üzemeltetési szerződés alapján a Cattani Partner Kft. végzi.

A Képviselő-testület a 46/2019. (IV.25.) sz. határozatában hozzájárult a relax medencék feletti fa árnyékoló szerkezet elbontásához azzal a kiegészítéssel, hogy az új árnyékolók kivitelezésére vonatkozóan az üzemeltető részéről előkészített részletes műszaki, pénzügyi szakmai anyag és a beruházás pénzügyi elszámolására vonatkozó üzemeltetői javaslat alapján hoz döntést.

Az üzemeltető ügyvezetője a 2019. június 27-én kelt elektronikus levelében tájékoztatott az elbontott faszerkezet helyett létesítendő árnyékoló szerkezetre vonatkozó, fenti időpontig beérkezett 1 db árajánlatról (EUROLAND Kft.), valamint a kialakítandó napvitorla tervrajzáról. Az árajánlat tartószerkezet és szerelés nélkül **nettó 306.428 Ft**, azaz **bruttó 389.164 Ft**-ról szól, mely a szállítást és szerelési csomagot tartalmazza. Az árajánlat igény esetére, opcionálisan tájékoztatást nyújt a tartószerkezet és a telepítés egyéb költségeire is.

Az árajánlatot az előterjesztés **1. számú melléklete**, a tervrajzot az előterjesztés **2. számú melléklete** tartalmazza.

Az üzemeltető kéri a ponyva színének meghatározását, illetve arra vonatkozó testületi döntést, hogy az árnyékoló szerkezet költségét milyen módon tudja az Önkormányzat kompenzálni.

Felhívom a tisztelt testület figyelmét arra, hogy a korábbi, fent említett 46/2019. (IV.25.) sz. határozatában kért, a kivitelezésre vonatkozó, üzemeltető részéről előkészített részletes műszaki, pénzügyi szakmai anyag és a beruházás pénzügyi elszámolására vonatkozó üzemeltetői javaslat nem került benyújtásra, így azt továbbra is várjuk az üzemeltetőtől.

Fent említett levelében az üzemeltető csatolva elküldte a fürdő területén telepített játszótéri eszközök állapotáról és biztonságosságáról 2019. június 24-ei ellenőrzés során készült jegyzőkönyvet. A jegyzőkönyv a felsorolt 6 db játszótéri eszköz közül kettőt megfelelőnek, négy eszközt balesetveszélyesnek minősített. A jegyzőkönyv iránymutatást ad a hiányosságok megszüntetésére vonatkozólag. Az üzemeltető tájékoztató levelében javaslatot tesz a játszótér korszerűsítésére, mely során a balesetveszélyes eszközöket leszerelnék. Ehhez kéri az Önkormányzat soron kívüli hozzájárulását.

A jegyzőkönyvet az előterjesztés **3. számú melléklete**, a tájékoztató levelet az előterjesztés **5. számú melléklete** tartalmazza.

A Cattani Partner Kft. és Zalaszentgrót Város Önkormányzata között 2017. április 18-án kötött bérleti-üzemeltetési szerződés III/11. pontja értelmében „az Üzemeltető köteles a bérleménynek a szerződésben foglalt céloknak megfelelő használatához, hasznosításához szükséges nagyjavítási munkákat, karbantartásokat és felújításokat elvégezni a strandidőszak alatt és azt követően legalább olyan mértékben, amely biztosítja a következő évi nyitáshoz szükséges feltételeket is. A szerződés teljesítése során a számvitelről szóló 2000. évi C. törvény 3.§ (4) bekezdésben meghatározott fogalmakat kell érteni.”

Megítélésem szerint a jegyzőkönyvben megfogalmazott hiánypótláshoz szükséges munkák elvégzése az üzemeltető feladatát képezik.

Szintén fent említett levelében az üzemeltető csatolva elküldte a fürdő területén telepített kültéri fitnesz eszközök állapotáról és biztonságosságáról 2019. június 24-ei ellenőrzés során készült jegyzőkönyvet. A jegyzőkönyv mind a 7 db, felsorolt kültéri fitnesz eszközt megfelelőnek minősítette. A jegyzőkönyv a megfelelő működtetés érdekében javasolja a fitnesz park szakértői intézet általi ötévenkénti ellenőrzését.

A jegyzőkönyvet az előterjesztés **4. számú melléklete** tartalmazza.

Az üzemeltető tájékoztató levelében részletesen, tételenként felsorolva beszámol a strandszezon előtt általa elvégzett felújítási és karbantartási munkálatokról, továbbá jelzi az Önkormányzat felé, hogy a csúszda időszakos felülvizsgálata 2019. május 26-án megtörtént. Az átvizsgálás során megállapították, hogy a csúszda fogadó első elem illesztése, illetve annak acél szerkezete erősen elkorrodálódott. A minősítő szervezet az első csúszda elem megerősítését, és a kötések cseréjét írja elő. A minősítést követően a csúszdát az üzemeltető lezárta, jelenleg nem használják. Az üzemeltető az Önkormányzat hozzájárulását kéri a csúszda felújítási költségeihez, melyet bármiféle műszaki tartalom megjelölés, vagy árajánlat nélkül „a felmérések után” legkevesebb 700.000,- Ft + ÁFA értékben jelöl meg.

Megemlíti továbbá, hogy a csúszda rögzítő tartószerkezetén több ponton repedés található, illetve az utolsó előtti résznél az egyik csúszda elem korábbi foltozása javításra szorul.

Megítélésem szerint a csúszda használhatóvá tétele részét képezi a „bérleménynek a szerződésben foglalt céloknak megfelelő használatához, hasznosításához szükséges nagyjavítási munkák”-nak, melynek strandszezon előtti elvégzése a Cattani Partner Kft. és Zalaszentgrót Város Önkormányzata között 2017. április 18-án kötött bérleti-üzemeltetési szerződés III/11. pontja értelmében az üzemeltető kötelessége.

A fent említett tájékoztató levélben az üzemeltető kéri az Önkormányzat engedélyét a főbejárat felőli faszerkezet elbontásához, valamint a nettó költségek üzemeltető által fizetett bérleti díjba való elszámolhatóságát kompenzációként. A lebontási és a hozzá kapcsolódó villámvédelmi munkálatok költségéről az engedély megadása után kíván tájékoztatást nyújtani.

A már többször említett 46/2019. (IV.25.) sz. Képviselő-testületi határozatban a testület azt a döntést hozta, hogy „törekedni kell a villámhárító rendszer és a fürdő logót tartó szerkezet megtartására, amelyre vonatkozóan több alternatívát is tartalmazó, üzemeltető részéről előkészített műszaki, pénzügyi anyag, illetve a beruházás pénzügyi elszámolására vonatkozó üzemeltetői javaslat alapján hoz döntést.” Az üzemeltető részéről ezek nem kerültek benyújtásra, ezért a korábbi testületi határozatot érvényben hagyva az Önkormányzat továbbra is várja ezen dokumentumok beérkezését.

Az üzemeltető tájékoztató levelét az előterjesztés **5. számú melléklete** tartalmazza.

A Gazdasági és Városfejlesztési Bizottság az előterjesztést a 2019. július 18-i ülésén megtárgyalta és az I. számú határozati javaslatot a 37/2019. (VII. 18.) számú határozatával elfogadta 4 igen szavazattal, 1 tartózkodás mellett, ellenszavazat nélkül elfogadta, a II. számú határozati javaslatot 38/2019. (VII. 18.) számú határozatával 5 igen szavazattal egyhangúlag elfogadta és a Képviselő-testületnek elfogadásra javasolja. A III. számú határozati javaslatról a bizottság 2 igen, 2 nem és 1 tartózkodás mellett nem hozott döntést.

**Határozati Javaslat:**

I.

Zalaszentgrót Város Önkormányzatának Képviselő-testülete a relax medencék feletti új árnyékolók kivitelezésével, valamint a főbejárat felőli, fürdő logót tartó faszerkezet elbontásával kapcsolatban helyben hagyva a Képviselő-testület a 46/2019. (IV.25.) sz. határozatát ismételten kéri az üzemeltetőt a kivitelezésre vonatkozó, az üzemeltető részéről előkészített részletes műszaki, pénzügyi szakmai anyagok és a beruházások pénzügyi elszámolására vonatkozó üzemeltetői javaslatok megtételére, amelyek alapján, azok benyújtását követően a későbbiekben hoz döntést.

A Képviselő-testület felkéri Baracskai József polgármestert, hogy a képviselő-testület döntéséről a Cattani Partner Kft-t értesítse.

**Határidő:** 2019. július 31.

**Felelős:** Baracskai József polgármester

II.

A Cattani Partner Kft. és Zalaszentgrót Város Önkormányzata között 2017. április 18-án kötött bérleti-üzemeltetési szerződés III/11. pontja értelmében a testület kéri az üzemeltetőt, hogy a T-41240/1/19 témaszámú, ÉMI-TÜV SÜD Kft. által készített Szent Gróth Termálfürdő és Szabadidőközpont területén telepített játszótéri eszközök állapotáról és biztonságosságáról szóló jegyzőkönyvben foglalt hiányosságokat a játszótéri eszközök mielőbbi használhatósága, és a balesetek elkerülése érdekében soron kívül szüntesse meg, a jegyzőkönyvben felsorolt hiánypótlást célzó munkákat minél hamarabb végezze el.

A Képviselő-testület felkéri Baracskai József polgármestert, hogy a képviselő-testület döntéséről a Cattani Partner Kft-t értesítse.

Határidő: 2019. július 31.

Felelős: Baracskai József polgármester

III.

A Cattani Partner Kft. és Zalaszentgrót Város Önkormányzata között 2017. április 18-án kötött bérleti-üzemeltetési szerződés III/11. pontja értelmében az üzemeltető karbantartási, felújítási és nagyjavítási munkák elvégzésére való kötelezettségre tekintettel a testület kéri az üzemeltetőt, hogy a csúszdán a biztonságos üzemeltetéshez szükséges karbantartási, felújítási, esetleg nagyjavítási munkákat soron kívül végezze el, és a csúszdát ismét tegye használhatóvá a fürdővendégek számára.

A Képviselő-testület felkéri Baracskai József polgármestert, hogy a képviselő-testület döntéséről a Cattani Partner Kft-t értesítse.

Határidő: 2019. július 31.

Felelős: Baracskai József polgármester

**Zalaszentgrót**, 2019. július 12.

**Baracskai József**

polgármester

A határozati javaslat a törvényességi előírásoknak megfelel.

**Dr. Simon Beáta**

jegyző