Szám:1-9/2019.

9. sz. napirendi pont

**Előterjesztés**

**Zalaszentgrót Városi Önkormányzat Képviselő-testület**

**2019. július 25-i rendes, nyilvános ülésére**

**Tárgy:** Döntés közterületek fenntartásáról

**Tisztelt Képviselő-testület!**

Zalaszentgrót Város Önkormányzat Képviselő testülete 2018. december 20-i ülésen tárgyalta az önkormányzat tulajdonában lévő közhasználatú zöldterületek fenntartási munkáinak ellátására vonatkozó koncepciót. A testület a felvázolt alternatív javaslatok közül közbeszerzési eljárás lebonyolítása mellett külső vállalkozó részére történő kiszervezéssel értett egyet, míg az önkormányzat 100 %-os tulajdonában lévő Szentgrótért Kft. általi feladatellátás lehetőségét elvetette.

A képviselő-testületi határozata alapján 2019. március 28-i testületi ülésre előkészítésre került a zöldterületek, parkok és működő temetők fenntartása vonatkozásában a térképi és területi kimutatás. A zöldterületek gondozásának vállalkozásban történő kiszervezése során a területi felmérés alapján összeállításra került a fenntartással tervezett zöldterületi kimutatás a közbeszerzési dokumentációban. Elsődleges cél a korábban vállalkozás keretében kiadott zöldterület felülvizsgálata és mennyiségi meghatározása, valamint a működő köztemetők fenntartási munkáinak beépítése. A területi összeírásból kimaradtak a részönkormányzatok jelenleg közmunka keretében fenntartott területei, valamint a meglévő önkormányzati gépállomány révén minimálisan fenntartható területek.

A márciusi testületi ülés előterjesztése tartalmazta a közbeszerzési eljárás során vállalkozás keretében kiszervezni kívánt területi összesítőket, melyek részletesen kimutatták a területrészeket, azok nagyságát (kézi és gépi munkára leosztva), valamint az egyes területek gyepen felüli növényborítottságát; továbbá az egyes területrészeken elvárt fenntartási munkák műszaki tartalmát.

A képviselő-testület határozata alapján kiírásra került a közbeszerzési eljárás 3 részre, azaz városközpont és intézményi terület, lakótelepek és temetők rész-ajánlattétel lehetőségével. A közbeszerzési eljárás ajánlattételi határidejéig azonban kizárólag a temetők rész vonatkozásában nyújtottak be érvényes ajánlatot, míg a másik két részterületre nem érkezett ajánlat. A közbeszerzési 1. részét képező temetők területére az eljárás eredményes volt és az eljárás nyertese az egyedüliként ajánlatot benyújtó ajánlattevő **Takács Dávid egyéni vállalkozó** (8789 Zalaszentgrót-Zalaudvarnok, Szőlőhegy u. 3.) évi 6.403.200,-Ft évi vállalkozói díj ellenében.

Az eljárás eredményének megfelelően a közbeszerzési eljárás dokumentációjának részét képező szerződés-tervezet szerinti vállalkozási szerződés Takács Dávid egyéni vállalkozóval megkötésre került.

A közbeszerzési eljárás 2. része szerinti Lakótelepek területére és 3. része szerinti Városközpont és intézmények területére egyetlen ajánlatot sem nyújtottak be, az eljárás ezen részek tekintetében a Kbt. 75.§ (1) bekezdés a) pontja alapján eredménytelen lett.

Az elmúlt években a közterületek fenntartását végző Szindikó Bt. mellett jelentős munkát végeztek az önkormányzat alkalmazásában álló közfoglalkoztatottak is, akik a zöldterületek kaszálásában, virágágyak gondozásában, virágosításban, parkfenntartásban, temetőfenntartásban, játszóterek, padok rendbetételében önkormányzati utak, járdák szegélyezésében, közterületek takarításában, szemétszedésben, öntözési, gyomirtási, tápanyag-visszapótlási munkákban, fakivágásokban és faültetésben is aktívan részt vettek.

Mivel a közbeszerzési eljárás eredménytelen lett, így a közbeszerzési eljárás keretében meghirdetett városközpont és intézményi területnek, valamint a lakótelepek területének a fenntartására megoldást jelent az önkormányzat saját társaságával történő szerződéskötés. A saját társasággal történő működtetés igazodna Zalaszentgrót Város Önkormányzat Képviselő-testületének a 71/2017. (VII. 27.) számú képviselő-testületi határozatához. Említett döntésében a testület egyetértett a Kft. megtartásával és jövőbeni gazdasági profiljának - pénzügyi-gazdasági- üzleti tervek által részletesen alátámasztott megtérülési számítások alapján részben az önkormányzati feladatok hatékony kiszervezésével, illetve egyéb gazdasági tevékenységek bevezetésével való - bővítésével.

A képviselő-testület a saját céggel történő szerződés megkötésére vonatkozó döntéséhez figyelembe kell venni a hatályos jogszabályi lehetőségeket. Az in-house szerződések kivételt képeznek mind az uniós, mind a nemzeti közbeszerzési szabályok alól, amelyek értelmében szigorú korlátok között mellőzhetőek a közbeszerzésre irányadó szabályok. Az in-house („házon belüli”) beszerzések lehetővé teszik, hogy az ajánlatkérő a vele szoros kapcsolatban álló, de látszólag jogilag elkülönülő vállalkozásoknak – meghatározott feltételek mellett – közvetlenül, ajánlattételi felhívás közzététele nélkül szerződéseket ítéljen oda. In-house beszerzésekről általánosságban akkor beszélhetünk, ha ajánlatkérő olyan ajánlattevővel köt szerződést, amely ugyan jogilag tőle elválik, ám az ajánlatkérő a kérdéses jogi személy felett olyan ellenőrzést gyakorol, mint saját szervei felett, és ez a jogi személy a tevékenységét lényegében az őt fenntartó ajánlatkérő szerv javára végzi (strukturális és gazdasági függés).

A hatályos Közbeszerzési törvény (Kbt.) 9. § (1) bekezdésének értelmében nem esnek közbeszerzési kötelezettség alá azon szerződések, amelyek esetében az alábbi feltételek fennállnak.

A Kbt. 9. §(1) E törvényt nem kell alkalmazni

*h)* az 5. § (1) bekezdésében meghatározott ajánlatkérő szervezet olyan jogi személlyel kötött szerződésére, amely felett az ajánlatkérő a saját szervezeti egységei felettihez hasonló kontrollt gyakorol, döntő befolyással rendelkezik annak stratégiai céljai meghatározásában és működésével kapcsolatos jelentős döntéseinek meghozatalában, valamint amelyben közvetlen magántőke-részesedés nincsen, és amely éves nettó árbevételének több mint 80%-a a kontrollt gyakorló ajánlatkérővel vagy az ajánlatkérő által e pont szerint kontrollált más jogi személlyel kötött vagy kötendő szerződések teljesítéséből származik;

A Kbt. előírásai konjunktív feltételeket határoz meg a törvényi kivételi körként történő érvényesüléshez:

* az 5. § (1) bekezdésében meghatározott ajánlatkérő szervezet
* olyan jogi személlyel kötött szerződésére, amely felett az ajánlatkérő a saját szervezeti egységei felettihez hasonló kontrollt gyakorol, döntő befolyással rendelkezik annak stratégiai céljai meghatározásában és működésével kapcsolatos jelentős döntéseinek meghozatalában,
* amelyben közvetlen magántőke-részesedés nincsen,
* éves nettó árbevételének több mint 80%-a a kontrollt gyakorló ajánlatkérővel vagy az ajánlatkérő által e pont szerint kontrollált más jogi személlyel kötött vagy kötendő szerződések teljesítéséből származik;

A törvény előírásai alapján megállapítható, hogy Zalaszentgrót Város Önkormányzata a Kbt. 5. § (1) bekezdés c) pontja szerinti klasszikus ajánlatkérő, továbbá a Szentgrótért Kft. vonatkozásában a saját szervezeti egységei felettihez hasonló kontrollt gyakorol, döntő befolyással rendelkezik annak stratégiai céljai meghatározásában és működésével kapcsolatos jelentős döntéseinek meghozatalában, valamint a Szentgrótért Kft-ben közvetlen magántőke-részesedés nincsen. A Kbt. hivatkozott rendelkezései alapján amennyiben a Szentgrótért Kft. éves árbevételének több mint 80 %-a az önkormányzattal kötött szerződések teljesítéséből származik, így fennáll a jogi lehetősége a közbeszerzési eljárás nélküli in-house szerződés megkötésére. A Kbt. előírásai alapján az in-house beszerzések törvényben rögzített feltételeknek a szerződés teljes időtartama alatt fenn kell állniuk. Amennyiben az említett feltételek már nem állnak fenn, az önkormányzat a szerződést jogosult és köteles felmondani.

A Szentgrótért Kft. 2018. évi árbevétele 3.383.000,-ft összegben realizálódott, így évi bruttó 13.500.000,-Ft-ot meghaladó in-house szerződésből származó árbevétel esetén a törvényi feltételek egyenlőre adottak a közvetlen szerződés megkötéséhez.

A gondozandó területekről (zöldterületek, sövény, örökzöldek, virágágyak, fák) tételes felmérés készült, részletes térképes kimutatással együtt.

A szerződés keretében fenntartandó zöldterületek nagysága éves szinten - a többszöri kaszálási alkalmakat is figyelembe véve - a közbeszerzési eljárás 2. része szerinti Lakótelepek területére és 3. része szerinti Városközpont és intézmények területére vonatkozóan a következő:

|  |  |  |  |
| --- | --- | --- | --- |
| Zöldterületek | Gépi kaszálással érintett terület nagysága (m2) | Kézi kaszálással, fűnyírással érintett terület nagysága (m2) | Összesen  (m2) |
| II. Lakótelepek | 166.000 | 308.700 | 474.700 |
| III. Városközpont és intézmények | 337.580 | 307.944 | 645.524 |
| Mindösszesen: |  |  | ***1.120.224*** |

Az összes kaszálandó terület éves szinten: 1.120.224 m2. A felmérés során a minimális kaszálási alkalmakat vettük figyelembe, így a tényleges alkalmak száma az időjárási viszonyok függvényében még növekedhet.

A gyepen felül gondozandó növényzet nagyságát (sövény, örökzöldek, díszbokrok, rózsaágyások, egynyári, évelős virágágyak, hagymás növények, fák, tuják) a közbeszerzési eljárás során kiszervezni kívánt területi összesítők részletesen tartalmazzák.

Az egyes területrészeken az alábbi fenntartási feladatok elvégzése szükséges:

Általános követelmény, hogy a területekena fenntartó a jó gazda gondosságával kell, hogy eljárjon (különös figyelemmel a burkolatok, zöldfelületek, a területen lévő tereptárgyak, műtárgyak állapotának hosszútávú megőrzésére) a vonatkozó jogszabályok betartása mellett.

**Fő munkafolyamatok:**

**Kaszálás**

A gyepfelületek kaszálása, amennyiben a terep és tereptárgyak lehetővé teszik géppel történik (traktor + fűkasza adapter, fűnyíró kistraktor). A frekventált helyeken a fűnyírást benzinmotoros fűnyíróval, illetve a Szent István tér vonatkozásában elektromos fűnyíróval kell megoldani. A zöldterületek a szegélyek, a fák, bokrok törzse és tereptárgyak körüli területek damilos kaszával vágandók. A beállított vágómagasság 6cm-nél több nem lehet. A vágást úgy kell elvégezni, hogy a gyepfelülettel határos járdák széleinek burkolata jól látható legyen. A kaszáláshoz hozzátartozik a kaszálék összegyűjtése, elszállítása, az érintett területek tisztán hagyása.

**Burkolt felületek karbantartása:**

A burkolt felületek vonatkozásában elvégzendő a járdák, közlekedő utak, kavicsos felületek gyommentesítése. A járdára, útra szóródó fűkaszálék azonnali eltakarítása, csikk rendszeres összegyűjtése, a járdák, közlekedő utak igény szerinti seprése. Téli időszakban a hó eltakarítása és a síkosság-mentesítés a fő munkafolyamat.

**Cserje felületek kezelése**

A cserjefelületek gondozása során elvégzendő az évenkénti fenntartó és ifjító metszés, a folyamatos karbantartás, az őszi lomb gereblyézése, elszállítása. A sövény és cserjeágyak talaját a vegetációs időben folyamatosan lazítani szükséges és gyommentesen kell tartani. Növényvédelmi munkák elvégzése szükség szerinti gyakorisággal.

**Díszfák gondozása**

A díszfák gondozása során elvégzendő a fiatal fák alakító metszése, idős, koros fák ritkító, illetve ifjító metszése. A fák körül víztányért szükséges kialakítani, a víztányér kapálása, tisztán tartása, a sarjak rendszeres eltávolítását igény szerint el kell végezni.

A területen található közlekedő utak, járdák űrszelvényébe lógó ágakat, a sérült, száraz, növényi részeket el kell távolítani, amennyiben szükséges - sebkezeléssel. A viharok utáni takarítás, ágak, levél elszállítása szintén a gondozási munkák közé tartoznak.

**Egynyári, évelő virágágyak és edényes növények gondozása**

Az egynyári virágágyak gondozása során figyelmet kell szentelni mind a virágágyak előkészítésére, mind a gondozására és a tápanyagellátására. A növények kiültetése az előzetesen írásban benyújtott és elfogadott növényültetési terv alapján történik, a kiültetés legkésőbb május 10-ig, a növények bimbós-virágzó állapotában történik. A munkák során szükséges elvégezni a növényágyak rendszeres gyomlálását, öntözését, kapálását, a csikk és hulladék eltávolítását. A virágágyakból elvirágzott, kiszáradt növényi részeket el kell távolítani, elszállítani, a virágokat szükség esetén pótolni kell.

**Viharkárok kezelése**

Viharkár, rendkívüli időjárási viszonyok következtében létrejövő káresemény esetén a takarítást, kárelhárítást az érintett területeken meg kell kezdeni. A viharkárral sújtott területeken minden hulladék, ág összegyűjtése és elszállítása kötelező.

**Hulladékkezelés és szállítás**

A területeken képződő hulladékot (beleértve a kezelt közterületen elhelyezett hulladékgyűjtő edények ürítését is) rendszeresen gyűjteni kell, és annak elszállításáról gondoskodni szükséges. Elvégzendő a területek takarítása, a csikk folyamatos szedése, a lomb és szemétgyűjtés és annak elszállítása,.

**Parkolók**

A gyeprácsos vagy más burkolatú parkolók a fenntartott területhez tartoznak, azokon a hulladék összegyűjtése, kaszálás, a kiemelt szegélyek melletti gyomtalanítás a fenntartó feladata. A parkolókat elválasztó zöldsáv gondozása, termelődő szemet összegyűjtése, illetve az abban lévő cserjék és fák ápolása, metszése, sarjak levágása szintén a fenntartó feladata.

**Játszótér** fenntartására az egyes pontokban leírtak az irányadók, kiegészítve a homok pótlásával, gyomtalanításával.

A fenntartási területeken lévő növényzet növényvédelméről folyamatosan gondoskodni szükséges.

**Az alábbiakban felsorolt területekre speciális követelmények vonatkoznak:**

**- *Templom tér, Plébánia utca, templom melléke (250/1,322,319,318,317/2,316,317/1 hrsz.)***

***- Polgármesteri Hivatal melléke, Csány L. u. felől a parkoló melletti terület (353/1,354 hrsz.), kivéve a Szent István tér, melyre külön előírások vonatkoznak.***

***- Dózsa Gy. u. önkormányzat előtti járda melletti zöldsáv***

Ezen területek vonatkozásában a gyepfelületek rendszeres kaszálása fűgyűjtős fűnyíróval történik, a beállított vágómagasság maximum 6cm. A szegélyek vághatók damilos kaszával. A gyepfelülettel határos burkolt járdák széleinek burkolata jól látható legyen. A kaszálék összegyűjtése és elszállítása a kaszálás napján történik meg. A gyepfelületek rendszeres gyomirtása szükséges. Elvégzendő a terület takarítása, lomb és szemétgyűjtéssel és annak elszállításával, a csikk folyamatos szedésével.

***- Szent István tér (351/8 hrsz.) vonatkozásában:***

- A gyepfelületek rendszeres kaszálása könnyű, fűgyűjtős elektromos fűnyíróval történik, a beállított vágómagasság 6 cm, a szegélyek damilos kaszával vághatók. A gyepfelülettel határos burkolt járdák széleinek burkolata jól látható legyen. A kaszálék összegyűjtése és elszállítása a kaszálás napján történik meg.

- A területtel határolt kiemelt szegélyek melletti rész gyommentesítését, valamint a parkoló felületeken vagy útburkolaton el kell végezni.

- A gyepfelületek évente kétszeri /tavaszi és őszi/ gépi levegőztetése, szellőztetése, illetve kétévenkénti hengerezése, valamint rendszeres gyomirtása szükséges. Az első szellőztetés a gyepszőnyegezés után fél évvel gereblyézéssel történik.

- A gyepfelület felülvetése a gépi levegőztetést követően a területre jellemző magkeverékkel történik, 0,5 cm-es tőzeges homok takarással.

- Elvégzendő a terület takarítása, lomb és szemét összegyűjtése, annak elszállítása, a csikk folyamatos szedése.

- A gyepfelület évenkénti tápanyag utánpótlása 3 kg/100 m2 mennyiségű tartós hatású, szabályozott tápanyag leadású műtrágyával a vegetáció indulásakor tavasszal és fenntartó műtrágyázása évente legalább 2 alkalommal.

- A gyep öntözése automata öntözőrendszerrel történik a gyep napi vízigényének figyelembe vételével, melyet hőmérséklet függvényében 2-7 l/m2 célszerű nagyobb vízadagokban, heti 3 alkalommal tavasztól őszig kijuttatni.

A fenntartó a munkáról, területi egységenként munkanaplót köteles vezetni. Az önkormányzat megbízott munkatársa a parkfenntartási munkákat folyamatosan ellenőrzi és az elfogadott munkákat a munkanaplóban aláírásával igazol. A megrendelő havonta egy előzetesen egyeztetett időpontban a fenntartóval helyszíni bejáráson végigjárja a kezelt területet, melyet a munkanaplóban rögzítenek és az aláírt munkanaplók után kerül a havi díj kifizetésre.

Az összes kaszálandó terület éves szinten: 1.120.224 m2 melynek a költsége a márciusban előkészített előterjesztésben kalkulált átlagos 16,69,-Ft/m2 egységár alapján bruttó 18.700.750,-Ft. Az előzetes kalkuláció szerint ezen vállalási díj fedezetet teremt 5 fő bér jellegű kiadásaira, a munka során felmerült egyéb költségekre (üzemanyag, damil költsége, könyvelési díj, bérleti díj stb.)

Jelenleg önkormányzatunk jelentős gépparkkal rendelkezik a zöldterületek fenntartásához, így indokolt a munkák elvégzéséhez az alábbi gépek használatba adásával biztosítani a munkavégzés feltételeit, azonban elengedhetetlen új gépek beszerzése is az alábbiak szerint.

Bérleti, illetve üzembetartói feltételekkel történő átadással a következő gépek érintettek:

- 1 db MTZ 320, 4 Belarus traktor (YLZ-112 forg.-i rendszámú)

- 1 db pótkocsi (Bagod) (YID-591 forg-i rendszámú)

- 1 db traktorra szerelhető fűnyíró adapter (MUL 130)

- 1 benzinmotoros sövényvágó – Husqvarna 123 HD65

- 4 db benzinmotoros fűnyíró (MTD – 4 db)

- 4 db damilos fűkasza (Stihl FS 460 – 3 db, Husqvarna 543 RS – 1 db)

- 1 db MTD 175/107H - ráülős kistraktor

- 1 db ST SH 86 lombszívó /fúvó

- 2 db akkumulátoros permetező - Straus ST-SPRA 16

A fenti eszközök bérleti díjaként bruttó 350.000,-Ft/év összeget indokolt a szerződésben meghatározni.

A fenti eszközökön kívül a tervezett létszám és gondozandó terület nagysága alapján azonban további gépfejlesztési igénnyel is kell kalkulálni, amelyhez előzetes számítások és piacismeret után további támogatási összeg biztosítása szükséges 4.000.000,-Ft összegben a Kft részére.

A fentiek alapján az önkormányzatnak a Szentgrótért Kft. által történő zöldterület fenntartási feladatok ellátásához 2019. 08. 01. – 2020. 07. 31. szerződéses időszakban tervezetten mindösszesen bruttó 18.700.750,-Ft fedezetet kell biztosítani.

A részletesen kifejtett indokok alapján javaslom, hogy Zalaszentgrót város zöldfelületeinek fenntartására Zalaszentgrót Város Önkormányzat Képviselő-testülete a 100 %-os tulajdonában lévő Szentgrótért Kft-vel kössön szerződést.

A Gazdasági és Városfejlesztési Bizottság az előterjesztést a 2019. július 18-i ülésén megtárgyalta, a 40/2019. (VII.18.) és 41/2019 (VII.18.) számú határozataival a határozati javaslatokat elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést megtárgyalni, majd az alábbi határozati javaslatot elfogadni szíveskedjen.

**Határozati javaslat:**

**1.**

Zalaszentgrót Város Önkormányzatának Képviselő-testülete Zalaszentgrót város zöldterületeinek és közterületeinek fenntartására 2019. augusztus 01. napjától a Szentgrótért Kft-vel köt szerződést az előterjesztés 1. számú mellékletének megfelelően azzal, hogy a vállalkozói díj pénzügyi fedezetét a mindenkori költségvetésében biztosítja.

A Képviselő-testület felhatalmazza Baracskai József polgármestert a vállalkozási szerződés megkötésére, valamint a további szükséges intézkedések megtételére.

**Határidő:** 2019. július 31.

**Felelős:** Baracskai József polgármester

**2.**

Zalaszentgrót Város Önkormányzatának Képviselő-testülete a Szentgrótért Kft. részére a város zöldterületeinek és közterületeinek fenntartásának biztosításához az előterjesztésben részletezett gépeket bérbe adja bruttó 350.000,-Ft/év bérleti díjért, továbbá a szükséges gépbeszerzés megvalósításához 4.000.000,-Ft támogatást biztosít az önkormányzat 2019. évi költségvetésének fejlesztési tartaléka terhére.

A Képviselő-testület felhatalmazza Baracskai József polgármestert a bérleti, illetve üzembetartói szerződés aláírására, valamint a fejlesztési támogatás biztosításához szükséges intézkedések megtételére.

**Határidő:** 2019. szeptember 30.

**Felelős:** Baracskai József polgármester

Zalaszentgrót, 2019. július 11.

|  |  |
| --- | --- |
|  | **Baracskai József**  polgármester |

A határozati javaslat a törvényi előírásoknak megfelel.

|  |  |
| --- | --- |
|  | **Dr. Simon Beáta**  jegyző |

1. sz. melléklet

**Vállalkozási Szerződés**

amely létrejött egyrészről **Zalaszentgrót Város Önkormányzata** (székhelye: 8790 Zalaszentgrót, Dózsa György u. 1., Képviseli: Baracskai József polgármester, törzsszáma: 734390, adószáma: 15734398-2-20) mint megrendelő (a továbbiakban: Megrendelő),

másrészről **Szentgrótért Kereskedelmi és Szolgáltató Korlátolt Felelősségű Társaság** (székhely: 8790 Zalaszentgrót, Dózsa György utca 1., adószám: 11358981-2-20, bankszámlaszám:11749053-20040840, képviselő: Tóth István Lajos) mint vállalkozó (a továbbiakban: Vállalkozó) között az alulírott helyen és napon, az alábbi feltételek szerint:

***Előzmények***

1. Megrendelő a közbeszerzésekről szóló 2015. évi CXLIII. törvény (a továbbiakban Kbt.) 9. § (1) h) alpontja alapján a Vállalkozóval in-house szerződést köt a Megrendelő önkormányzat zöldterületeinek és közterületeinek a fenntartására. Megrendelő és Vállalkozó egybehangzó nyilatkozatban kijelentik, hogy a Kbt. konjunktív feltételeinek megfelelve
   * Megrendelő az Kbt. 5. § (1) c. alpontjában meghatározott ajánlatkérő szervezetnek minősül;
   * továbbá jelen szerződés megkötésével Megrendelő olyan jogi személlyel köt szerződést, amely felett Megrendelő a saját szervezeti egységei felettihez hasonló kontrollt gyakorol, döntő befolyással rendelkezik annak stratégiai céljai meghatározásában és működésével kapcsolatos jelentős döntéseinek meghozatalában, valamint
   * Vállalkozó a Megrendelő 100 %-os tulajdonában lévő gazdasági szereplő, így Vállalkozóban közvetlen magántőke-részesedés nincsen, és
   * Vállalkozó éves nettó árbevételének több mint 80%-a a kontrollt gyakorló Megrendelővel megkötött jelen szerződés teljesítéséből származik.
2. Megrendelő kijelenti, hogy a 2013. évi V. törvény (továbbiakban: Ptk.) 8:1.§ (1) bek. 7) pontja alapján szerződő hatóságnak minősül.
3. Felek egyetértenek abban, hogy törvényben rögzített fenti feltételeknek a szerződés teljes időtartama alatt fenn kell állniuk.

**1. A szerződés tárgya**

1. Megrendelő megrendeli, Vállalkozó pedig elvállalja jelen szerződés 1. számú mellékletét képező terület kimutatásban és térképeke megjelölt zöldterületek és közterületek fenntartási és gondozási munkáit.
2. Vállalkozó feladatait az 2. sz. melléklet szerinti műszaki leírás tartalmazza részletesen.
3. Vállalkozó kijelenti, hogy az ellátandó feladatot és annak körülményeit teljes körben felmérte és ennek alapján vállalja a jelen szerződés megkötését és teljesítését.
4. Felek rögzítik, hogy jelen szerződés opciót nem tartalmaz.
5. Vállalkozó jogosult közreműködők (ide értve különösen a Kbt. alvállalkozó fogalmát) igénybevételére a Kbt. meghatározott feltételeknek megfelelően.
6. A Vállalkozó az igénybe vett közreműködőért úgy felel, mintha a közreműködői által végzett munkákat saját maga végezte volna el. Jogszerűtlen igénybevétel esetén felel minden olyan hátrányos jogkövetkezményért is, amely e nélkül nem következett volna be.

**2. Vállalkozói díj és annak megfizetése**

1. Szerződő felek megállapodnak abban, hogy jelen szerződés alapján Megrendelő a Vállalkozó szerződésszerű teljesítése esetén évi **bruttó 18.700.750,-Ft, azaz Tizennyolcmillió-hétszázezer-hétszázötven forint** vállalkozói díjat fizet.
2. A jelen szerződéshez vezető eljárás, a számlázás, a kifizetés és elszámolás pénzneme a magyar forint (HUF).
3. Felek rögzítik, hogy a fenti díj tartalmazza a szerződés teljesítésével kapcsolatban a felmerülő valamennyi díjat és költséget.
4. Felek rögzítik, hogy az egyes feladatok vonatkozásában egységárakat nem határoznak meg. Felek egyetértenek abban, hogy minden év március 31-ig áttekintik az elvégzendő feladatok műszaki tartalmát és a kalkulálhatóan felmerülő költségeket és kiadásokat, továbbá a feladat ellátásához szükséges fejlesztéseket és beruházásokat, amely alapján döntenek a vállalkozói díj összegéről.
5. Felek elszámolásuk alapjául az éves vállalkozói díjat teszik, melyet Vállalkozó részszámlákban (havonta) érvényesíthet, teljesítésigazolás alapján az alábbi eloszlásban:
   1. Január 5%
   2. Február 5%
   3. Március 10%
   4. Április 10%
   5. Május 10%
   6. Június 10%
   7. Július 10%
   8. Augusztus 10%
   9. Szeptember 10%
   10. Október 10%
   11. November 5%
   12. December 5%
6. Felek kijelentik, hogy a fenti megoszlást elfogadják, így sem Vállalkozó, sem Megrendelő nem hivatkozhat a teljesítés során annak valótlanságára - vis maior esemény esetén sem - ezen jogukról a szerződés aláírásával véglegesen és visszavonhatatlanul lemondanak.
7. Megrendelő előleget semmilyen jogcímen nem fizet.
8. Vállalkozó a részszámlák benyújtására naptári havonta utólag jogosult.
9. Bármely esetben, amikor törthónap vonatkozásában kell a számlát kiállítani (pl. szerződés határozott idő előtti megszűnése) az adott hónapra járó összeg időarányos része számlázható.
10. A számla benyújtásának feltétele a teljesítésigazolás megléte.
11. A teljesítésigazolás kiállításának feltétele a Munkanapló műszaki leírásban rögzítettek szerinti Megrendelői elfogadása (aláírása).
12. A Megrendelő képviseletében a teljesítésigazolást Puklics Péter osztályvezető jogosult kiállítani.
13. A teljesítésigazolás kiállításának különös feltétele, hogy a Vállalkozó a műszaki leírásban meghatározott munkanaplót az ott meghatározottak szerint vezesse, és azt benyújtsa a szükséges mellékletekkel a Megrendelő felé. Vállalkozó kockázata az, ha az elvégzett és munkanaplóval és mellékleteivel igazolandó iratokat nem tudja teljes körűen a Megrendelő felé szolgáltatni. A teljesítésigazolás további feltétele a havi egyszeri alkalommal történő helyszíni bejárás megtörténte és ennek munkanaplóban való rögzítése.
14. Megrendelő a vállalkozói díjat az igazolt szerződésszerű teljesítést követően átutalással, forintban (HUF) teljesíti a Kbt. 135. § (1), (5)-(6) bekezdései, továbbá a Ptk. 6:130.§ (1) és (2) bekezdés szerint.
15. Késedelmes fizetés esetén Megrendelő, mint szerződő hatóság köteles a Ptk-ban meghatározott (6:155.§.), és a késedelem időtartamához igazodó mértékű késedelmi kamatot, továbbá a külön jogszabályban meghatározott behajtási költségátalányt megfizetni.
16. Felek rögzítik, hogy fizetési kötelezettséget a Megrendelő részéről kizárólag a jelen szerződésnek és a jogszabályoknak mindenben megfelelő számla és mellékletei Megrendelő általi kézhezvétele keletkeztet.

**3. Teljesítés**

1. A jelen szerződésre vonatkozó részletes előírásokat a jelen szerződés 2. sz. melléklete tartalmazza, melynek megfelelően köteles Vállalkozó teljesíteni akként, hogy Vállalkozónak általánosságban a jó gazda gondosságával kell eljárnia (különös figyelemmel a locsolási vízfelhasználásra, a burkolatok zöldfelületek állapotának hosszútávú megőrzésére) a vonatkozó jogszabályok betartása mellett.
2. Vállalkozó tevékenységét a műszaki leírás és a vonatkozó jogszabályok szerint végzi.
3. Amennyiben valamely feladathoz előzetes tervkészítés (pl. növényültetési terv) szükséges, akkor az adott feladat elkezdésének feltétele ezen terv Vállalkozó általi elkészítése és a Megrendelő felé történő jóváhagyásra való bemutatása és a Megrendelő általi jóváhagyás megtörténte. A fentiek megfelelően alkalmazandóak az esetleges egyeztetési kötelezettségek teljesítésére is.
4. Vállalkozó a tevékenységét a műszaki leírásban meghatározott határidőkre/gyakorisággal köteles ellátni.
5. Vállalkozó köteles és egyben jogosult a tervtől a Megrendelő javára eltérni, ha az időjárás azt megkívánja. A tervtől a Megrendelő javára vonatkozó eltérés nem eredményezi a szerződés módosítását.
6. A felek egyező akarattal a tervet módosíthatják a szerződés tárgyának és mennyiségeinek módosítása nélkül. Ezt a felek nem tekintik a szerződés módosításának, ha egyebekben a Vállalkozó jelen szerződésben rögzített kötelezettségeinek változásával (értve ez alatt a csökkenést vagy növekedés, vagy a feladat tartalmi megváltozását) nem jár.
7. A teljesítés helye: Zalaszentgrót Város Önkormányzata közigazgatási területe, azon belül a mellékletben meghatározott teljesítési helyek.
8. Felek a teljesítési helyek vonatkozásában rögzítik, hogy a zöldterületeken, illetve közterületeken az esetleges fejlesztést követő eredményként létrejött megváltozott funkciójú zöldfelület és közterület gondozása a jelen szerződés szerint a Vállalkozó feladata. Felek megállapodnak abban, hogy jelen pontban foglalt fejlesztéssel előálló feladatnövekedéssel lemerülő költségek és kiadások összegében egyeztetnek és szerződés módosításával rendelkeznek.
9. Vállalkozó tevékenységét saját maga szervezi és ezek során saját költségén biztosítja a szükséges technikai és humánerőforrást.
10. Vállalkozó köteles folyamatosan és fokozottan együttműködni a Megrendelővel. Vállalkozó ennek érdekében köteles biztosítani olyan e-mail cím és faxszám fenntartását, melyen a Megrendelő észrevételeit folyamatosan fogadni tudja. Vállalkozó köteles továbbá biztosítani a telefonos elérhetőséget. Ennek elmulasztása, vagy nem szerződésszerű teljesítése esetén ezen körülmény a Vállalkozó felelősségi körébe tartozik.
11. Felek megállapodnak abban, hogy Megrendelő – alapos indokkal – utasíthatja a Vállalkozót a szerződés tárgyát képező, de műszaki leírásban nem az adott időszakra/időpontra előírt munkák ellátására. Ez nem jelenti a szerződés módosítását.
12. Megrendelő utasítási jogára a Ptk. szabályai az irányadók azzal, hogy a szerződéstől való vállalkozói elállás/felmondás akkor lehetséges, ha a szerződés egyéb módon nem teljesíthető szerződésszerűen.
13. Minden, a szerződés teljesítését akadályozó, el nem hárítható külső körülmény (vis maior) a műszaki leírásban foglaltak módosítását vonhatja maga után, kivéve, ha bármilyen munkaszervezési (több munkavállaló alkalmazása, munkaszervezés megváltoztatása, stb.) eljárással megoldható lett volna a határidő betartása, melynek költségei a Vállalkozót terhelik.
14. Nem eredményezik műszaki leírásban szereplő időpontok, időszakok módosulását az elhárítható, illetve a Vállalkozó által kellő gondossággal előre látható okok.
15. Vállalkozó kijelenti, hogy tisztában van azzal, hogy a szerződés szerződésszerű teljesítése a Megrendelő kiemelkedően fontos érdeke, így kötelezi magát, hogy fokozott gondossággal jár el a teljesítés során.
16. A Vállalkozó energiaigényét Megrendelő biztosítja a kiépített vételezési pontokon. Felek rögzítik, hogy ezek fenntartása a Megrendelő kötelezettsége. Felek megállapodnak abban, hogy ezen vételezési helyek számának vagy kapacitásának bővítésére a szerződés időbeli hatálya alatt a Megrendelő nem köteles. Az elfogyasztott közüzemi szolgáltatások ellenértékét a Megrendelő viseli. Kivétel ez alól azon szolgáltatások ellenértéke, melyet Vállalkozó nem a jelen szerződés teljesítéséhez vett igénybe, vagy szükségtelenül (pazarlóan) vett igénybe. Ez utóbbi esetben a Megrendelő felszólítására a Vállalkozó köteles a nem szerződésszerűen igénybe vett közszolgáltatások közszolgáltató által meghatározott ellenértékét a Megrendelőnek megfizetni.
17. A munkavégzés során a személy-, vagyon-, és munkabiztonságról, a környezetvédelmi, közlekedési szabályok betartásáról a Vállalkozó köteles gondoskodni.
18. A munkaterületen a munkavégzés okán a közlekedés biztonságával kapcsolatos valamennyi kötelezettség ellátásáért a Vállalkozó a felelős. Felek kifejezetten rögzítik, hogy a közlekedés folyamatosságának biztosítása a Vállalkozó feladata.
19. Vállalkozó a tevékenységét a közlekedés, továbbá az ott lakók, illetve ott pihenők legkisebb zavarásával köteles ellátni.
20. A keletkezett hulladékot köteles az arra jogosult, engedéllyel rendelkező megfelelő ártalmatlanítási helyre beszállítani/beszállíttatni a Vállalkozó, amennyiben a műszaki leírás másként nem rendelkezik, melynek költségeit a vállalkozói díj tartalmazza.
21. A munkavégzéshez szükséges esetleges engedélyek, hozzájárulások beszerzése a Vállalkozó feladata.
22. Vállalkozó köteles a kellő szakismerettel rendelkező szakembertől elvárható gondossággal eljárni.
23. Vállalkozót fokozottan terhelik a műszaki leírásban előírt bejelentési kötelezettségek.
24. Felek rögzítik, hogy Megrendelő a Vállalkozó által kezelt területen más – jelen szerződés tárgyába nem tartozó - vállalkozónak munkálatok elvégzésére más Vállalkozót is megbízhat, a Vállalkozó értesítése mellett.
25. A munkavégzésre egyebekben a hatályos jogszabályok az irányadóak.
26. Jelen fejezetben a Vállalkozóra vonatkozó szabályok bármelyikének megsértése súlyos szerződésszegésnek minősül, amennyiben az a Megrendelő városképének romlását, a városlakókban, oda látogató vendégekben a Megrendelő jóhírnevének sérelmét okozzák, vagy egyebekben a Megrendelőnek vagy harmadik személynek károsodással (sérelemmel) jár.

**4. Kapcsolattartás, jognyilatkozat tétele**

1. Jelen szerződéssel kapcsolatban joghatályos nyilatkozattételre jogosult személyek az alábbiak, akik jognyilatkozataikat kizárólag írásban, az átvétel idejét igazoló módon tehetik meg érvényesen. Felek ez alatt értik a telefax, illetve az e-mail üzenetek váltását, ha annak átvétele igazolható:

Megrendelő részéről: Puklics Péter

<Tel:+36/83/562-986>, e-mail:.puklics.peter@zalaszentgrot.hu

Műszaki és szerződéses kapcsolattartó: Simon Roberta

Tel:.+36/83/562-973, e-mail: simon.roberta@zalaszentgrot.hu

Vállalkozó részéről: Tóth István Lajos

Tel: +36 309891300, e-mail: termalfurdo@zalaszentgrot.hu

1. Szerződő felek jelen szerződés teljesítése során fokozottan kötelesek együttműködni.
2. Megrendelő és Vállalkozó egymás írásbeli megkereséseire azok kézhezvételétől számítva 2 munkanapon belül írásban érdemi nyilatkozatot kötelesek tenni, kivéve ha jogszabály vagy jelen szerződés ennél rövidebb határidőt támaszt.
3. Felek megállapodnak abban, hogy a teljesítés vonatkozásában a Megrendelő képviselőjének minősül a Megrendelő ügyintézője is.

**5. A szerződés megszűnése**

1. Jelen szerződést a felek 2019. augusztus 01-től határozatlan időre kötik.
2. Felek egyetértenek abban, hogy jelen szerződés Előzmények fejezet 1. pontjában meghatározott feltételeknek a szerződés időtartama alatt folyamatosan fenn kell állni, amelyet Vállalkozónak folyamatosan ellenőriznie kell. Vállalkozó köteles az in-house szerződéskötés feltételeinek hiánya esetén Megrendelőt haladéktalanul értesíteni.
3. Megrendelő köteles jelen szerződést 60 napos felmondási határidővel hónap végével felmondani, amennyiben 5.2. pontban meghatározott körülmény bekövetkezik.
4. Megrendelő jogosult rendes felmondással 60. napos felmondási határidővel a hónap végére jelen szerződést felmondani.
5. Jelen szerződés alapján bármelyik fél jogosult a szerződést felmondani, ha a másik fél szerződésszegése miatt a szerződés teljesítése a jövőben már nem áll érdekében. A jelen szerződésben súlyos, illetve az ismételt szerződésszegések bármelyike az érdekmúlást önmagában megalapozza. Mindkét fél jogosult jelen szerződésben meghatározott kötelezettségek megsértése esetén hónap végére felmondani. A felmondás jogának gyakorlását megelőzően a sérelmet szenvedett fél köteles a szerződésszegét elkövető felet határidő tűzésével teljesítésre felszólítani. Felek egyetértenek abban, hogy a felmondás joga az eredménytelen felszólítást követően gyakorolható.
6. Súlyos szerződésszegésnek minősül Vállalkozó részéről különösen, ha:
   1. a vonatkozó bármely tervet határidőre nem készíti el,
   2. a tevékenységét a műszaki leírás alapján nem kezdi meg, vagy nem az alapján végzi,
   3. tevékenységével legalább 15 napos időtartamban, a vis maior esetet kivéve felhagy (szünetelteti),
   4. a tevékenység végzésével véglegesen felhagy,
   5. bármely esetben 6 naptári napnál hosszabb időtartamú késedelmes teljesítés merül fel, ha azért a Vállalkozó felelős,
   6. ellene jogerősen felszámolási eljárás indul, illetve végelszámolását kezdeményezi, vagy cégjegyzékből való egyéb törlési eljárás indul ellene,
   7. tevékenységével vagy mulasztásával a Megrendelőnek vagy harmadik személynek kárt vagy sérelmet okoz,
   8. nem biztosítja teljes körűen a szükséges személyi és tárgyi erőforrásokat a szolgáltatás teljesítéséhez,
   9. az előírt biztosíték hatálya a jelen szerződésben foglaltak bekövetkezte előtt bármely okból megszűnik, és – a kimerülés esetét kivéve - az ezt követő 3 banki napon a Vállalkozó nem biztosítja a biztosíték szerződésszerű fennállását, vagy
   10. környezetvédelmi, hulladékgazdálkodási, közlekedésbiztonsági kötelezettségét megszegi,
   11. egyéb súlyos szerződésszegésnek minősülő szerződésszegést követ el.
7. Súlyos szerződésszegésnek minősül a Megrendelő oldaláról, ha
   1. fizetési kötelezettségét a felszólítás ellenére - 30 napos póthatáridő biztosítását követően sem - sem teljesíti,
   2. a Vállalkozó tevékenységét akadályozza.

**6. Vegyes és záró rendelkezések**

1. E szerződésben nem szabályozott kérdésekben a mindenkor hatályos jogszabályok az irányadók.
2. Felek esetleges vitás ügyeiket egyeztetés útján rendezik, ennek eredménytelensége esetén a jogviták eldöntésére – hatáskörtől függően – kikötik Zalaegerszegi Járásbíróság, valamint Zalaegerszegi Törvényszék kizárólagos illetékességét.
3. Szerződő Felek rögzítik, hogy jelen szerződés csak írásban módosítható. Felek rögzítik, hogy a szerződés alakszerű szerződésmódosítás nélkül módosul az alábbi esetekben:
   1. felek közhiteles nyilvántartásban foglalt adatainak módosulása esetén a nyilvántartásba bejegyzés napjával,
   2. felek kapcsolattartóira, teljesítésigazoló személyére vonatkozó adatok módosulása esetén a másik félhez tett közlés kézhezvételének napjával.
4. Felek megállapodnak abban, hogy amennyiben a szerződés bármely pontja kógens jogszabályba ütközne, akkor a szerződés fentieket sértő rendelkezése helyébe – minden további jogcselekmény, így különösen a szerződés módosítása nélkül – a megsértett kötelező érvényű jogszabályi rendelkezés kerül. Fentieket kell megfelelően alkalmazni akkor is, ha valamely kógens jogszabály akként rendelkezik, hogy valamely rendelkezése a szerződés része (vagy a szerződésben szövegszerűen szerepelnie kell) és azt szövegszerűen a szerződés nem tartalmazza (az adott rendelkezés a szerződés részét képezi).
5. Felek kijelentik, hogy minden olyan adatot, tényt, információt mely jelen szerződés keretein belül a másik féllel kapcsolatban a tudomásukra jut, titkosan kezelnek, kivéve melynek nyilvánosságra hozatalát jogszabály előírja.
6. A titoktartási kötelezettség megszegéséből eredő kárért az ezért felelős fél kártérítési kötelezettséggel tartozik.
7. Felek titoktartási kötelezettsége kiterjed a munkavállalóikra, valamely polgári jogi szerződés alapján munkavégzésre irányuló jogviszony, vagy más jogviszony alapján a féllel kapcsolatban lévő egyéb személyekre, teljesítési segédeikre is. Ezen személyek magatartásáért a titoktartási kötelezettség viszonylatában az érintett Fél, mint saját magatartásáért felel.
8. Vállalkozó vállalja, hogy üzleti titok címen nem tagadja meg a tájékoztatást a szerződés lényeges tartalmáról. Vállalkozó jelen Szerződés aláírásával tudomásul veszi, hogy nem korlátozható vagy nem tiltható meg üzleti titokra hivatkozással olyan adat nyilvánosságra hozatala, amely a közérdekű adatok nyilvánosságára és a közérdekből nyilvános adatra vonatkozó, külön törvényben meghatározott adatszolgáltatási és tájékoztatási kötelezettség alá esik.
9. Felek tudomásul veszik, hogy az Állami Számvevőszékről szóló 2011. évi LXVI. törvény 5. § (5) bekezdése szerint az Állami Számvevőszék – az Állami Számvevőszékről szóló 2011. évi LXVI. törvény 5. § (3)–(4) bekezdés szerinti ellenőrzési feladataival összefüggésben – ellenőrizheti az államháztartás alrendszereiből finanszírozott beszerzéseket és az államháztartás alrendszereihez tartozó vagyont érintő szerződéseket a Megrendelőnél, a Megrendelő nevében vagy képviseletében eljáró természetes és jogi személynél, valamint azoknál a szerződő feleknél, akik, illetve amelyek a Szerződés teljesítéséért felelősek, továbbá a Szerződés teljesítésében közreműködőknél.
10. Vállalkozó kijelenti, hogy az államháztartásról szóló 2011. évi CXCV. törvény (Áht.) 41. § (6) bekezdése, valamint a nemzeti vagyonról szóló 2011. évi CXCVI. törvény (Nvtv.) 3. § (1) bekezdés 1. pont b) alpontja alapján átlátható jogi személynek minősül, mely státuszát jelen szerződés időtartama alatt folyamatosan köteles fenntartani.
11. Vállalkozó vállalja, hogy amennyiben tulajdonosi szerkezetében történt változás érinti az Nvtv. 3. § (1) bekezdés 1. pontja szerint átlátható szervezetnek történő minősítését, arról haladéktalanul értesíti a Megrendelőt.
12. Jelen szerződés 6 megegyező eredeti példányban készült el.
13. A szerződés a mindkét fél aláírásra és kötelezettségvállalásra jogosult vezető tisztségviselőjének (Vállalkozónál cégszerű) aláírása esetén érvényes.

Felek a szerződést, mint akaratukkal mindenben megegyezőt, elolvasás és értelmezés után, jóváhagyólag aláírják.

Zalaszentgrót, 2019. július

|  |  |
| --- | --- |
| *Baracskai József*  *polgármester*  *Zalaszentgrót Város Önkormányzata*  *Megrendelő* | *Tóth István Lajos*  *Szentgrótért Kereskedelmi és Szolgáltató Korlátolt Felelősségű Társaság*  *Vállalkozó* |

|  |  |
| --- | --- |
| *Pénzügyileg ellenjegyeztem: 2019. július*  ***Ujvári Éva***  ***pénzügyi osztályvezető*** |  |